Na geodetski točki so zapisane vrednosti

n = 101526,07, e = 461570,70

ϕ = 46° 03' 08,8366", λ = 14° 30' 12,1818"

H = 297,80 m

g = 9,80616 m/s2

Pomen gornjih oznak

Zemljepisna širina ϕ točke je kot med normalo v točki in ravnino Zemljinega ekvatorja.

Zemljepisna dolžina λ točke je kot med ravnino poldnevnika, ki poteka skozi observatorij Greenwich pri Londonu in ravnino poldnevnika, ki poteka skozi točko.

Zemljepisna širina ϕ (fi) in zemljepisna dolžina λ (lambda) podajata lego točke glede na zemeljski referenčni elipsoid GRS80.

Koordinata n točke je pravokotna koordinata v ravnini, merjena od ekvatorja proti severu.

Koordinata e točke je pravokotna koordinata v ravnini, merjena od poldnevnika z zemljepisno dolžino λ=15° proti vzhodu. Negativnim koordinatam e se izognemo tako, da jim prištejemo vrednost 500000.

Koordinati n (northing) in e (easting) podajata lego točke glede na zemeljski referenčni elipsoid GRS80 v ravnini prečne Mercatorjeve kartografske projekcije.

Nadmorska višina H točke je najkrajša oddaljenost med višinsko referenčno ploskvijo–geoidom in točko.

Pospešek sile teže g v točki potrebujemo za določitev nadmorske višine točke.

Nadmorska višina H in pospešek sile teže g podajata lego točke v zemeljskem polju sile teže.